Oversiktsbilde fra Landsutstillingen i Bergen i 1928. Postkort: Atelier K.K. (Knud Knudsen)/Bergen offentlige biblioteks bildesamling 
**Landsutstillingen i Bergen 1928** var en større utstilling i Bergen sentrum fra 25. mai til 9. september 1928 der norsk reiseliv, hotellnæring, sport og husflid presenterte seg.

Historikk
---------

«Kongen ankommer.» Postkort: Atelier K.K. /Bergen bibliotek 
Hansa bryggeris paviljong. Postkort: Atelier K.K. /Bergen bibliotek 
Området for utstillingen gikk fra Byparken langs Kaigaten og Lille Lungegårdsvann til Rasmus Meyers Samlinger og Lars Hilles gate. Fronten vendte mot Christies gate med de største paviljongene på Festplassen og mindre utstillingsbygninger rundt hele vannet, der det var robåter og gondoler. Mot sør lå et fornøyelsesområde med karusell, pariserhjul og berg-og-dal-bane. Utstillingen ble åpnet av kong Haakon VII og direktør Ragnvald Johan Lorentzen, ordfører i byen 1926–32. Initiativtaker var blant andre Christen Gran Bøgh, reiselivsdirektøren som i 1953 ledet de første internasjonale Festspillene i Bergen.

Alt i 1924 hadde overrettssakfører Gran Bøgh tatt til orde for en reiselivsutstilling for å bevare Bergens rolle som «Vestlandets hovedstad», men først i 1927 kom man til enighet om at utstillingen skulle ligge rundt Lille Lungegårdsvann, og gikk i gang med byggingen. Hovedarkitekt Peter Andersen måtte sørge for å få revet forretningsbrakkene som var satt opp etter bybrannen i 1916. Først en uke før utstillingen åpnet i mai 1928 fikk han stengt av kloakken som rant rett ut i vannet. 1.403 utstillere var på plass, og rundt ti tusen bunadskledde deltakere stilte på bygdestevner. Fornøyelsesparken på 14.000 kvadratmeter kunne skilte med 23 attraksjoner, deriblant pariserhjulet, og rundt ti tusen teddybjørner skiftet eiere, ofte fotografert av K. Knudsen som tok bilder av de besøkende. Samer var hentet sørover for å posere i en «lappeleir» arrangert av Bergen turistforening i Kanadaskogen på Laksevåg, og det ble spilt ymse typer musikk, også jazz, som fikk en leser til å skrive i *Bergens Tidende* at de besøkende «føler seg frastøtt av negerdansen. La folk faa en ærlig svingom til hardangerfelens toner».

Tross en kald og regnfull sommer skal rundt 600 000 ha besøkt utstillingen.

Grand Hotel Terminus ble reist i forbindelse med Landsutstillingen i 1928.

* Båter på Smålungeren. Postkort: Atelier K.K. /Bergen bibliotekBåter på Smålungeren. Postkort: Atelier K.K. /Bergen bibliotek
* Bygging av tivoliet i mai 1928. Postkort: Atelier K.K. /Bergen bibliotekBygging av tivoliet i mai 1928. Postkort: Atelier K.K. /Bergen bibliotek
* I forbindelse med utstillingen ble det satt opp en liten «samelandsby» i Kanadaskogen i Fyllingsdalen. Postkort: Atelier K.K. /Bergen bibliotekI forbindelse med utstillingen ble det satt opp en liten «samelandsby» i Kanadaskogen i Fyllingsdalen. Postkort: Atelier K.K. /Bergen bibliotek

Landsutstillinger 1898 og 1910
------------------------------

Bergens posisjon i norsk næringsliv ble også markert ved Landsutstillingen i 1898. Den ble lagt til Nygårdsparken og Møhlenpris lekeplass og omfattet håndverk og industri, landbruk, kunst og husflid. I 1910 var det landsutstilling for sport, turistvesen og husflid på Bergenhus.

Landsutstillingen i Bergen i 1940 ble avlyst i februar dette året etter tre års planlegging. Arbeidsutvalget ble ledet av kjøpmann Andreas Odfjell.

Referanser
----------

1. 1 2 3 4 5  *Bergen byleksikon* om utstillinger i byen
2. 1 2 3  Om Landsutstillingen 1928[*død lenke*]
3. ↑  Susanne Bonge, 2003.10.23: *Landsutstillingen i Bergen 1928 - Sett med datidens ungpikeøyne*
4. ↑  *Norsk biografisk leksikon* om Christen Gran Bøgh
5. ↑  «Norske arkitekters tidsskrift, 1928». Arkivert fra originalen 25. september 2021. Besøkt 23. juli 2021.
6. ↑  Marie Mundal: «Slik har du aldri sett Bergen», *Bergensavisen* 10. juli 2021
7. ↑  Bergens Tidende, 11. april 2005, side 30 (Atekst: )

Eksterne lenker
---------------

* (en) Bergen Exhibition in 1928 – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Bergen byleksikon
 |